TNL พุ่งแรง 27% ขานรับ BTS ทุ่ม 2.88 พันล้าน ซื้อหุ้นเพิ่มทุน-เทนเดอร์ 33.06 บ.
TNL วิ่งคึก 27% หลังบอร์ด BTS ไฟเขียวงบลงทุน 2,884.08 ล้านบาท ซื้อหุ้นเพิ่มทุน PP ของ TNL จำนวน 87.23 ล้านหุ้น คิดเป็นสัดส่วน 41.09% ในราคาหุ้นละ 33.06 บาท คาดเสร็จธ.ค.นี้ และต้องทำเทนเดอร์ฯอีก 37.83 ล้านหุ้น หรือ 17.82% มูลค่าอีก 1.25 พันล้านบาท ราคาหุ้น 33.06 บาท  
TNL วิ่งคึก 27% หลังบอร์ด BTS ไฟเขียวงบลงทุน 2,884.08 ล้านบาท ซื้อหุ้นเพิ่มทุน PP ของ TNL จำนวน 87.23 ล้านหุ้น คิดเป็นสัดส่วน 41.09% ในราคาหุ้นละ 33.06 บาท คาดเสร็จธ.ค.นี้ และต้องทำเทนเดอร์ฯอีก 37.83 ล้านหุ้น หรือ 17.82% มูลค่าอีก 1.25 พันล้านบาท ราคาหุ้น 33.06 บาท  
3 ต.ค. 2565

ผู้สื่อข่าวรายงานว่า วันนี้ (3 ต.ค. 65) ราคาหุ้น บริษัท ธนูลักษณ์ จำกัด (มหาชน) หรือ TNL ณ เวลา 10:18 น. อยู่ที่ระดับ 37.75 บาท บวกไป 8 บาท หรือขึ้นไป 26.89% สูงสุดที่ระดับ 38.50 บาท ต่ำสุดที่ระดับ 35.25 บาท ด้วยมูลค่าการซื้อขาย 19.33 ล้านบาท

สำหรับราคาหุ้นของ TNL ปรับตัวขึ้นแรงเป็นการขานรับ จากกรณี บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ได้มีมติอนุมัติเข้าซื้อหุ้นสามัญเพิ่มทุนของ TNL ที่จะออกและเสนอขายต่อบุคคลในวงจำกัด (Private Placement : PP) จำนวน 87,237,766 หุ้น มูลค่าที่ตราไว้ 1 บาทต่อหุ้น หรือคิดเป็นสัดส่วน 41.09% ของจำนวนหุ้นที่จำหน่ายได้แล้วทั้งหมดของ TNL ภายหลังการเพิ่มทุน ในราคาจองซื้อ 33.06 บาทต่อหุ้น มูลค่ารวมทั้งสิ้น 2,884.08 ล้านบาท
โดยบริษัทหรือบริษัทย่อยจะเข้าลงนามในสัญญาจองซื้อหุ้นสามัญเพิ่มทุนของ TNL ที่เป็นสัญญาแบบมีเงื่อนไขบังคับก่อน ซึ่งการจองซื้อหุ้นสามัญเพิ่มทุนดังกล่าวจะเกิดขึ้นเมื่อเงื่อนไขบังคับก่อนทั้งหมดตามที่ระบุในสัญญาจองซื้อหุ้นสำเร็จครบถ้วน หรือได้รับการผ่อนผันจากคู่สัญญาฝ่ายที่เกี่ยวข้อง คาดว่าการจองซื้อหุ้นสามัญเพิ่มทุนดังกล่าวจะเสร็จสมบูรณ์ภายในเดือน ธ.ค. 2565 จากที่ TNL กำหนดวันจองซื้อและชำระค่าหุ้นวันที่ 6-30 ธ.ค. 2565
ทั้งนี้ ภายหลังจองซื้อหุ้นเพิ่มทุนดังกล่าว BTS จะถือหุ้นของ TNL คิดเป็นสัดส่วน  41.09% ของจำนวนหุ้นทั้งหมด ทำให้ BTS มีหน้าที่ต้องทำคำเสนอซื้อหลักทรัพย์ทั้งหมดใน TNL (Mandatory Tender Offer) โดย BTS จะมีการเปิดเผยมาตรการป้องกันความขัดแย้งทางผลประโยชน์ระหว่างบริษัท และ TNL ตามที่หารือร่วมกันในคำเสนอซื้อหลักทรัพย์ต่อไป โดย BTS อาจจะต้องทำเทนเดอร์ฯ หุ้น TNL ส่วนที่เหลือจํานวน 37,837,234 หุ้น หรือ 17.82% ของจํานวนหุ้นที่จําหน่ายได้แล้วทั้งหมดของ TNL ภายหลังการเพิ่มทุน ในราคาเสนอซื้อหุ้นละ 33.06 บาท รวมเป็นจํานวนเงิน 1,250.89 ล้านบาท
อย่างไรก็ตาม นอกจากหุ้นที่ถือโดยบริษัท สหพัฒนาอินเตอร์โฮลดิ้ง จํากัด (มหาชน) หรือ SPI เนื่องจาก BTS ไม่ประสงค์ลงทุนใน TNL ที่เป็นการได้มาซึ่งหุ้นเกิน 50% ของจำนวนหุ้นที่จำหน่ายได้แล้วทั้งหมด เนื่องจาก BTS และ SPI (ปัจจุบันเป็นผู้ถือหุ้นใหญ่ของ TNL ถือหุ้น 72.70%) มีวัตถุประสงค์ที่จะเป็นพันธมิตรร่วมทุนใน TNL หากถือเกิน 50% จะดำเนินจำหน่ายหลักทรัพย์ที่เกิน 50% ให้แก่ผู้ถือหุ้นที่ไม่เกี่ยวข้องกับบริษัททันทีภายหลังสิ้นสุดเวลาในการทำคำเสนอซื้อหลักทรัพย์